เงินบาทอ่อนค่าสวนทางเฟดลดดอกเบี้ย
ศูนย์วิจัยกสิกรไทย ชี้ค่าเงินบาทอ่อนสวนทางเฟดขึ้นดอกเบี้ย คาดนโยบายดอกเบี้ยไทย ธปท.ให้น้ำหนักในประเทศมากกว่าเฟดขึ้นดอกเบี้ย
1 ส.ค. 2562

ศูนย์วิจัยกสิกรไทย ชี้ค่าเงินบาทอ่อนสวนทางเฟดขึ้นดอกเบี้ย คาดนโยบายดอกเบี้ยไทย ธปท.ให้น้ำหนักในประเทศมากกว่าเฟดขึ้นดอกเบี้ย
ศูนย์วิจัยกสิกรไทย ธนาคารกสิกรไทย เปิดเผยว่า ธนาคารกลางสหรัฐฯ (เฟด) ปรับลดอัตราดอกเบี้ยนโยบายลงเป็นครั้งแรกในรอบกว่า 10 ปีตามที่ตลาดคาด ไปที่กรอบ 2.00-2.25% ในการประชุมเมื่อวันที่ 30-31 ก.ค. 2562
อย่างไรก็ดี ยังไม่ปรากฎสัญญาณใดๆ จากถ้อยแถลงของประธานเฟด ที่บ่งชี้ถึงโอกาสของการปรับลดดอกเบี้ยรอบต่อไป ซึ่งผลการประชุมเฟดล่าสุดนี้ สร้างความผิดหวังให้กับนักลงทุนและตลาดการเงินทั่วโลกที่รอคอยและคาดหวังว่าจะเห็นท่าทีที่ผ่อนคลายมากกว่านี้จากเฟด
ขณะที่ เงินบาทอ่อนค่าลงกลับมาที่ระดับประมาณ 30.85 บาทต่อดอลลาร์ฯ (ณ 1 ส.ค. 2562)
ศูนย์วิจัยกสิกรไทย มีความเห็นว่า เฟดต้องการที่จะส่งสัญญาณเพื่อให้ตลาดรับรู้ว่า การตัดสินใจปรับลดดอกเบี้ยในรอบนี้ เป็นเพียงการดำเนินการเพื่อสกัดความเสี่ยงที่อาจเกิดขึ้นกับเศรษฐกิจสหรัฐฯ เท่านั้น และเฟดไม่ต้องการให้กระแสการคาดการณ์เกี่ยวกับโอกาสการลดดอกเบี้ยของสหรัฐฯ เกิดขึ้นมากจนเกินไป
นอกจากนี้ การปรับลดอัตราดอกเบี้ยของเฟดในรอบนี้ ยังสะท้อนถึง “บทบาทสำคัญของเครื่องมือนโยบายการเงินของเฟด” โดยเฉพาะอัตราดอกเบี้ยนโยบาย ในการทำหน้าที่ช่วยประคองทิศทางการขยายตัวของเศรษฐกิจสหรัฐฯ โดยเฉพาะอย่างยิ่งเมื่อแรงกระตุ้นจากฝั่งเครื่องมือทางการคลังของทำเนียบขาวกำลังเผชิญกับหลายข้อจำกัด
สำหรับแนวโน้มในระยะข้างหน้า ศูนย์วิจัยกสิกรไทย มองว่า ยังมีความเป็นไปได้ที่เฟดจะลดดอกเบี้ยอีกเพื่อสนับสนุนเศรษฐกิจในระยะที่เหลือของปีนี้ หรือในช่วงปีหน้า เนื่องจากเศรษฐกิจสหรัฐฯ ยังคงมีแนวโน้มชะลอตัว และยังต้องเผชิญกับหลายปัจจัยเสี่ยงที่มีความไม่แน่นอน โดยเฉพาะเรื่องความขัดแย้งทางการค้าระหว่างสหรัฐฯ และจีน รวมถึงสถานการณ์ BREXIT ซึ่งความไม่แน่นอนดังกล่าว จะยังคงส่งผลต่อความผันผวนของค่าเงินดอลลาร์ฯ และเงินบาทในระยะข้างหน้า
ขณะทิศทางดอกเบี้ยของไทยนั้น ศูนย์วิจัยกสิกรไทย มองว่า ธนาคารแห่งประเทศไทย (ธปท.) น่าที่จะให้น้ำหนักกับปัจจัยในประเทศในการตัดสินใจเรื่องทิศทางดอกเบี้ยนโยบายของไทย มากกว่าทิศทางแนวโน้มของอัตราดอกเบี้ยนโยบายสหรัฐฯ ในช่วงข้างหน้า